**HÁZIREND**

**Inter cars ROAD SHOW 2025**

**1. Rendezvény adatai**

**Rendezvény elnevezése:** Inter Cars Road Show 2025

**Rendezvény helyszínei és ideje:** 12 helyszínen; 2025. május 6. és 2025. június 19. között

A rendezvények pontos helyszíneit és az ezekhez kapcsolódó rendezvénynapokat a regisztrációs felületen találják az érdeklődők.

**Kapunyitás résztvevőknek:** 8:30 órától

**Kapuzárás résztvevőknek:** 17:00 óra

**Belépés:** csak regisztrációval rendelkezők és a Rendező alkalmazottjai, valamint meghívott vendégei, üzleti partnerei számára

**Rendezvény jellege:** zártkörű

**Rendezvény célja:** kiállítás, ügyféltalálkozó szórakoztató programokkal

Rendező cégneve: Inter Cars Hungária Korlátolt Felelősségű Társaság

Rendező székhelye: 1139 Budapest, Frangepán utca 44/B.

Rendező cégjegyzékszáma: 01-09-715340

Rendező adószáma: 13030083-2-44

**2. Hatályba lépésre vonatkozó rendelkezések**

* 1. A jelen Házirend (a továbbiakban: **Házirend**) hatálya kiterjed a Rendezőre, valamint a rendezvényen résztvevő minden személyre, a jogosulatlan résztvevőket is beleértve. Jogosulatlan résztvevőnek kell tekinteni a meghívással, regisztrációval, illetve belépést igazoló QR-kóddal vagy nyakpánttal nem rendelkező személyeket.
  2. A rendezvényen résztvevő személyek tudomásul veszik, hogy a rendezőnek jogában áll egyoldalúan, alapos okkal bármikor módosítani jelen Házirendet. Alapos oknak minősül különösen a felek közötti jogviszonyra vonatkozó jogszabály rendelkezéseinek változása, továbbá, ha a módosítás a rendezvények mindenkori biztonságos, vagy gazdaságos lebonyolíthatósága, közbiztonsági vagy közegészségügyi szempont változása miatt szükséges.
  3. A rendezvény résztvevője a rendezvényen való részvétel megkezdésével, illetve a rendezvény helyszínére történő belépéssel magára nézve kötelezőnek fogadja el a Házirend valamennyi előírását. A jogosulatlan résztvevőket a rendezővel szemben jogosultságok nem illetik meg, mivel a rendező velük nem létesít kötelmet és nem tesz feléjük semmilyen kötelezettségvállalást.

**3. Felek közötti jogviszony**

* 1. A felek közötti jogviszony a rendezvényre történő regisztrációt követő belépéssel jön létre. A beléptetésnél a regisztrált résztvevők nyakba akasztható igazolványt kapnak, amely feljogosítja a résztvevőt a rendezvényre történő belépésre.
  2. A regisztrációval nem rendelkező, jogosulatlan résztvevő a rendezvényen történő részvételre nem jogosult, valamint a rendezvény elkerített területén nem jogosult tartózkodni.
  3. A rendező a rendezvény résztvevői számára lehetőséget biztosít a jelen Házirendben foglalt feltételek szerint a rendezvényen való részvételre.
  4. A rendezvényen a konkrét programok és szolgáltatások tartalmát és mennyiségét a rendező – mint szervező – alakítja ki, törekedve az előzetes programterv alapján meghirdetett programok és szolgáltatások nyújtására, illetve azok esetleges ellehetetlenülése esetén a kieső programok és szolgáltatások megfelelő pótlására. Tekintettel arra, hogy a programokat és szolgáltatásokat a rendező közreműködők bevonásával, ezen közreműködők teljesítményének függvényében nyújtja, azok hozzáférhetőségét, tartalmát, minőségét és mennyiségét a rendezőnek nem áll módjában garantálni.

**4. Beléptetés rendje**

* 1. A rendezvényen való részvétel jogát a belépésig a résztvevő általi regisztráció és a rendezvényre való belépéshez a rendező által résztvevőnek a regisztrációt követően megküldött visszaigazoló e-mailben szereplő egyedi QR-kód, a rendezvényre való belépést követően pedig a résztvevő részére a beléptetés során átadott nyakba akasztós belépőkártya (továbbiakban: Pass) biztosítja. A beléptetés feltétele a regisztráció meglétének igazolása, illetve a QR-kód felmutatása a rendező munkatársai felé.
  2. A rendezvényre való belépési jogosultsággal, azaz meghívóval/regisztrációval nem rendelkező személyek belépését a rendező megtiltja és a rendezvény helyszínéről őket elküldi.
  3. A belépőkártya birtokosa jogosult a rendezvényen való részvétel nyújtotta jogokat élvezni, illetve köteles jelen Házirendben foglalt előírásokat betartani. A rendezőtől a regisztráció során kapott visszaigazoló e-mailben szereplő QR-kód és belépőkártya másra át nem ruházható.
  4. A résztvevők regisztrációjuk igazolását követően nyakba akasztós belépőkártyát kapnak, mely a rendezvény területére történő belépésre jogosít. A rendezvény szervezője a rendezvény során bármikor jogosult ellenőrizni a résztvevő belépésre való jogosultságát a Pass és az egyedi QR-kód felmutatásának és beolvasásának ellenőrzésével.
  5. A belépéshez szükséges QR-kód és Pass nem tartalmaz a részvétel lehetőségén felül egyéb szolgáltatásokat – kivéve, ha erről rendezővel előzetesen a résztvevő külön megállapodott.

**5. Rendezvényen való részvétel feltételei**

***Részvételi jogosultság***

* 1. A Pass csak abban az esetben jogosít a rendezvényen való részvételre, ha a meghívóhoz, illetve regisztrációhoz annak birtokosa jogszerűen jutott hozzá.
  2. A résztvevő köteles a regisztráció visszaigazolását a rendezvény egész ideje alatt a nála lévő informatikai eszközön (elsődlegesen okostelefon), illetve a belépésnél kapott Pass-t jól látható helyen magánál tartani.
  3. A rendezvény területén tartózkodó személyek regisztrációját a rendező, illetve a közreműködő biztonsági szolgálat a ki-, és belépéskor, illetve a rendezvény egész területén folyamatosan ellenőrzik. Az ellenőrzött személyek kötelesek ebben a körben együttműködni és a megfelelő tájékoztatást megadni.
  4. Az együttműködést megtagadó személyek a rendezvény helyszínéről rendező által kitilthatók.

***Belépésre vonatkozó szabályozás***

* 1. A rendezvényre kizárólag a kijelölt beléptetési ponton, a rendezvény meghirdetett időtartama alatt, kizárólag regisztrációval rendelkező személyek jogosultak belépni. Belépéskor a rendezvényre belépni kívánó személyek kötelesek együttműködni a rendezővel az általa alkalmazott jogszerű beléptetési folyamat során.
  2. A rendezvény területére a résztvevők motorgépjárművel vagy egyéb járművel való behajtása a rendező előzetes engedélyével, a KRESZ előírásainak betartásával engedélyezett. Felhívjuk a figyelmet, hogy rendező nem vállal felelősséget a helyszíneken rendelkezésre álló parkolóhelyek hiánya miatt.
  3. A rendező fenntartja a jogot arra, hogy a rendezvény biztonságos lebonyolítása érdekében a rendezvény területére bevihető tárgyak körét korlátozza. A korlátozás alá eső termékeket a bejáratnál minden résztvevő köteles átadni a biztonsági szolgálatnak, azokkal a rendezvény területére tilos a belépés.
  4. A rendezvény területére tilos és így szabálysértésnek minősül pirotechnikai eszközt, üvegtárgyat, ütő-, vágóeszközt, 8cm-nél nagyobb vágóélű kést, rugóskést, gázsprayt, dobócsillagot, 50 cm-nél hosszabb fémláncot vagy bármilyen mások testi épségét veszélyeztető tárgyat bevinni ún. közbiztonságra különösen veszélyes eszközökről szóló 175/2003. (X.28.) Kormányrendeletre tekintettel.
  5. A résztvevő tudomásul veszi, hogy pilóta nélküli légijárművet, ún. drónt, a rendezvény területére tilos bevinni.
  6. Alkoholos ital bevitele a rendezvény helyszínére semmilyen mennyiségben és körülmények között nem megengedett.
  7. A rendezvény területén csak a dohányzásra kijelölt helyeken megengedett a dohányzás. A rendezvény területére dohánytermék bevitele csak a személyes szükségletnek megfelelő, de kereskedelmi mennyiséget el nem érő mértékben megengedett. Kereskedelmi mennyiségnek számít 2 karton (20 doboz) cigarettát, 10 doboz szivarkát, és 10 szál szivart meghaladó mennyiség. A dohányzásra vonatkozó szabályok megsértése esetén a felelősség résztvevőt terheli.
  8. A rendezvény területére élő állat behozatala szigorúan tilos! A rendező ruhatárat és értékmegőrzőt nem biztosít!

***Magatartási szabályok***

* 1. A rendezvényen tizennyolc éven aluliakat és ittas személyeket szeszes itallal tilos kiszolgálni. A hatályos jogszabályok alapján kábítószernek minősülő anyagok fogyasztása szigorúan tilos, és büntetendő.
  2. A rendezvény résztvevője a rendezvény területén az általános közösségi normákat betartva, jelen Házirend rendelkezéseinek megfelelően köteles viselkedni. A rendezvény résztvevője köteles tartózkodni minden olyan megnyilvánulástól, közléstől vagy cselekedettől, amely mások személyiségi jogait, életét, egészségét, vagy testi épségét veszélyeztetheti vagy sértheti, illetve, hogy másoknak vagyoni kárt okozzon.
  3. A résztvevő köteles tartózkodni minden olyan magatartástól, ami a rendezvény lebonyolításához szükséges berendezések, eszközök rongálására irányul, így különösen tilos a mobil kerítés, a hangosítás, a világítás, a színpadok, kiállító standok és tartozékaik rongálása. A közönség elől elzárt területekre (különösen a szervezők részére fenntartott terület) tilos a belépés. A résztvevőt az e körben okozott károkért helytállási kötelezettség terheli.
  4. A rendezvény területén a bejárati területet is ideértve – a rendező írásbeli engedélye hiányában – tilos bármiféle gazdasági, kereskedelmi, politikai vagy reklámtevékenység folytatása.

***Fénykép- és filmfelvételek készítése***

* 1. A rendezvényen résztvevők tudomásul veszik, hogy a rendező, valamint szerződéses partnerei, más látogatók esetleg harmadik személyek a rendezvényről hang- és képfelvételt készíthetnek. Ennek megfelelően a rendezvény összes résztvevője kifejezetten hozzájárul arcának, megjelenéséhez, megnyilvánulásainak rögzítéséhez és közléséhez, azzal, hogy csakis kifejezett beleegyezésével nevesíthető a készített felvételeken, amennyiben a résztvevő közszereplőnek minősülő személy, nem szükséges a beleegyezése a nevesítéséhez.
  2. A rendező, mint a felvétel készítője korlátozás nélkül jogosult a felvétel hasznosítására, felhasználásra, többszörözésére, közzétételére, átdolgozására, nyilvánosságra hozatalára, nyilvánossághoz forgalmazására és közvetítésére, bármilyen ellenszolgáltatás nyújtása nélkül.
  3. A rendező jogosult a rendezvény akár egész tartamát rögzíteni, a rögzített felvételt többszörözni, és képhordozón terjeszteni, sugározni, ismételten sugározni, vagy más módon közönséghez közvetíteni, ideértve a vezeték útján vagy bármely más eszközzel, vagy módon nyilvánosság számára hozzáférhetővé tételt, amikor a nyilvánosság tagjai a hozzáférés helyét és idejét egyénileg választhatják meg (video-képmegosztó online programok). A rendezvényen résztvevő kifejezetten tudomásul veszi, hogy a felvételeken való megjelenése kapcsán nem jogosult igényt, vagy követelést támasztani a rendezővel szemben.
  4. A résztvevő is jogosult hang-és képfelvétel készítésére, azzal, hogy ezt kizárólag személyes célokra használt telekommunikációs eszközbe (például mobiltelefon, táblagép) integrált kép-és hangrögzítővel vagy nem professzionális fotófelszereléssel végezheti, továbbá az általa készített kép- és hangfelvételt nem értékesítheti és ellenérték fejében nem hasznosíthatja, az azokon szereplő személyeket beleegyezésük nélkül nem nevesítheti, személyiségi jogaikat nem sértheti. A rendező kizárja felelősségét azon sérelmek és károk miatt, amit a résztvevők az előzők megszegésével okoznak.
  5. A rendezvényen bármilyen demonstráció szervezése, valamint az azon való részvétel tilos.

**Szolgáltatások nyújtása, és termékek értékesítése**

* 1. A rendezvényen fizetős (étel-, ital fogyasztás) szolgáltatások és termékek egyaránt igénybe vehetők. A résztvevő vállalja, hogy minden igénybe vett fizetős szolgáltatásért és termékért fizet, felelősséget vállal minden vételár és díj kellő időben történő megfizetéséért.
  2. A résztvevő a rendező szerződéses partnerei által felkínált fizetési megoldások szerint egyenlítheti ki. A szerződéses partnerek által kínált termékek és szolgáltatásokért a rendező nem vállal felelősséget.
  3. A rendező a rendezvény helyszínen termékvásárlásra vonatkozó igényfelvevő pontokat, alakít ki, ahol a résztvevők, akik egyebekben regisztrált (azonosító számmal rendelkező) vevőpartnerei a rendezőnek, termékmegrendeléseket jogosultak leadni a rendező felé. A megrendelés felvételével a résztvevő, ügyfél tudomásul veszi, hogy a megrendelésre az Inter Cars hatályos, termékértékesítésre vonatkozó általános szerződési feltételeinek (ÁSZF) rendelkezései irányadók, továbbá tudomásul veszi, hogy a leadott megrendelés részéről vásárlási kötelezettséget és a rendező teljesítését követően, a termék ellenértékének megfizetésére vonatkozó kötelezettségét vonja maga után.
  4. A rendezvényen helyszíni értékesítés, résztvevő (vevő) termékekkel történő kiszolgálása, illetve számlakiállítás nem történik a rendező részéről. A felvett megrendeléseket – az ÁSZF szerint – a rendező illetékes telephelye adja át, illetve szállítja ki a megrendelő résztvevő részére az általános szabályok szerint. A fizetési mód (készpénz/átutalás) szintén az általános szabályok szerint történik.
  5. Amennyiben a résztvevő megrendelést kíván leadni a rendezvény helyszínen, úgy csak a kijelölt pontokon, a vevőkódjához tartozó rendezői telephely képviselőinél teheti meg.

**6. Egyéb tudnivalók**

* 1. Elveszett tárgyak leadására és megfelelő beazonosítást követő átvételére a rendezvény tartama alatt a biztonsági szolgálatnál van lehetőség.
  2. A rendezvény területén a rendező megfelelő szakképesítéssel és engedélyekkel bíró alkalmazottjai és a közreműködő biztonsági szolgálat biztosítják a magatartási szabályok érvényesülését. A résztvevő a rendezvényre történő belépéssel vállalja, hogy ezen közreműködőkkel együttműködik, vészhelyzet esetén, illetőleg, ha egyéb fontos körülmények (pl. közegészségügyi, tűzvédelmi okok) ezt indokolják, az utasításaikat követi.
  3. A rendezvény helyszínét a rendezvény napján legkésőbb 17:00 óráig el kell hagyniuk a résztvevőknek, mivel a bontási munkálatok már aznap elkezdődnek.

1. **Promóciós Játék**
   1. A rendezvény szervezője a résztvevők számára lehetőséget biztosít promóciós játékban való részvételre.
   2. A promóciós játék szabályzatát rendező a regisztrációs honlapon teszi közzé a Road Show megkezdése előtt.
2. **Szavatosság és felelősségi kérdések**
   1. A rendező szavatolja, hogy a résztvevő jogszerűen, a regisztrációt követően be tud lépni a rendezvényre azzal, hogy a résztvevők számára tekintettel, nem vállal szavatosságot arra, hogy maga a beléptetési folyamat mennyi ideig tart. A rendezvény események összességéből áll, ezért az előbbi szavatosság értelemszerűen nem terjed ki az egyes eseményekre, vagyis például arra, hogy a nagy érdeklődésre tekintettel az egyes eseményeket milyen minőségben lehet élvezni, így a rendező kifejezetten kizárja, hogy ezen okok miatt a résztvevő részére a jegy árát visszatérítse, abból utólagos kedvezményt adjon, vagy bármilyen más kompenzációt fizessen.
   2. Az egyes események időpontját a rendező jogosult egyoldalúan módosítani, így a rendező kifejezetten fenntartja magának a műsorváltoztatás jogát azzal, hogy az esetleges rossz időjárási körülményekre tekintettel nem kerül megváltoztatásra a rendezvény időpontja.
   3. A rendező fenntartja a jogot arra is, hogy a különböző eseményeket, az azokon nyújtott szolgáltatásokat és termékeket szükség és belátása szerint módosítsa, átalakítsa. A résztvevő nem jogosult igényt támasztani e módosítások, átalakítások kapcsán.
   4. A résztvevők tudomásul veszik, hogy a rendezvényen olyan termékek és szolgáltatások megvásárolhatók, igénybe vehetők, amelyeket nem a rendező, hanem más szerződéses partnerek nyújtanak számára. Ilyen esetekben a szerződés közvetlenül a résztvevő és a szerződéses partner, harmadik fél között jön létre, a jogviszonyból származó jogok és kötelezettségek közvetlenül őket jogosítják, illetve kötelezik. A rendező általánosságban is kijelenti, hogy nem vállal semmilyen felelősséget a szerződéses partnerek által nyújtott termékekkel, illetve szolgáltatásokkal kapcsolatban.
   5. A szerződéses partnerek által nyújtott szolgáltatásokat a résztvevő kizárólag saját felelősségére veheti igénybe, használhatja, így a rendező az e körben bekövetkezett vagy elszenvedett károkért sem vállal felelősséget.
   6. A résztvevők a rendezvényt csak saját felelősségükre látogathatják. A rendező kizárólag a neki felróható, szándékos, továbbá az általa okozott, emberi életet, testi épséget, vagy egészséget megkárosító szerződésszegésért felel és a fogyasztókat a jogszabályok alapján kifejezetten megillető jogokon túl kizárja a felelősségét minden egyéb káresemény kapcsán, az emberi életben, testi épségben, egészségben, vagyontárgyakban esett kárt is ideértve. A kijelölt parkolóban elhelyezett tárgyak, így különösen az ott elhelyezett gép-motorgépjárművekben és az azokban elhelyezett tárgyak tekintetében a rendező a felelősségét kizárja.
   7. A rendezvényen kívül, oda és visszaút alatt esetlegesen keletkező káresemények tekintetében a rendezőt felelősség nem terheli, ezek nem esnek a rendező felelősségi körébe, mivel a rendező kizárólag a rendezvények helyszínén bekövetkező káresemények kapcsán vonható felelősségre. A rendező által felkínált buszos szállítási lehetőséget a résztvevők saját belátásuk és felelősségük alapján veszik igénybe.
3. **Szankciók**
   1. A rendező a jogviszonyt a rendezvény vonatkozásában jogosult azonnali hatállyal felmondani, amennyiben a regisztráló vagy résztvevő jelen Házirend bármely pontját megszegi. Ilyen esetben a rendező jogosult a regisztráció törlésére és a résztvevő köteles a rendezvényt haladéktalanul elhagyni.
   2. A jogszerű felmondás és a felmondás során alkalmazott eljárások okán a résztvevő nem jogosult igényt, vagy követelést támasztani a rendezővel szemben.
4. **Vis maior**
   1. Amennyiben a rendezvény megtartása külső, előre nem látható ok miatt (mint például súlyos vihar, súlyos energiaellátási zavar, katonai vagy rendfenntartói intézkedés, járvány stb.) miatt lehetetlenné válik, a rendező nem tartozik felelősséggel semmilyen veszteségért vagy kárért, amely ezen események következtében előállt.
   2. Jelen rendelkezés megfelelően alkalmazandó az adott rendezvényre, mint egészre, és a rendezvény egy adott programjára is.

**További Információ**

A rendezvény helyszínén személyesen a rendezőknél.

Hatályos: 2025. május 6. napjától